《自京走车至彭城》
明代·祁顺

京国过冬半，归装涉远途。腰横三尺剑，身载两轮车。

风露催行旆，尘埃透敝襦。计程看斥堠，近郭指浮屠。

睡借烧锅炕，行寻卖酒垆。更阑才晚食，日午未朝餔。

身垢经旬浴，头蓬隔日梳。顿摇何局促，端坐只跏趺。

夜发寒侵骨，晨呵冻满须。石桥霜片滑，野店月轮孤。

涿鹿通清苑，安平属信都。低田伤水潦，高野半荒芜。

不见移梁粟，惟闻榷汉酤。闾阎忧宿负，公府虑边储。

倏忽过齐境，逍遥适鲁墟。任城犹积淖，兖郡觅通衢。

泰岳高如许，灵光近有无。望中情脉脉，吟就口呜呜。

朋旧音书隔，亲闱定省疏。片心逐流水，今日至南徐。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。